Source: http://zoldbiotech.hu/cikk/543-A-Bizotts-g-er-teljes-v-laszt-keres-a-g-nszerkeszt-st-rt-kih-v-sra
Timestamp: 2020-04-08 02:07:15
Document Index: 17505880

Matched Legal Cases: ['Bíróság ', 'Bíróság ', 'bíróság ', 'Bíróság ', 'Bíróság ', 'Bíróság ']

A Bizottság „erőteljes választ” keres a génszerkesztést ért kihívásra - Zöldbiotech
Hírek, 2019. 06. 14.
„Ez igen érzékeny probléma mind a miniszterek, mind a társadalom számára” – mondta Phil Hogan EU biztos. [EPA-EFE-OLIVIER HOSLET]
Ez a cikk „Az új növénynemesítő módszerek jövője az EU-ban” c. különjelentésünk része.
Phil Hogan, az EU mezőgazdasági biztosa elmondta: az EU végrehajtó szerve már előkészítette a terepet egy génszerkesztéssel foglalkozó, új kezdeményezés számára, amely a jelenleg érvényes GMO-szabályozás átalakítását szolgálja. „Vytenis Andriukaitis egészségügyi biztos továbbra is jogi tanácsokat kap a Bizottságtól, hogy értékelje” az Európai Bíróság új növénynemesítő módszerekre vonatkozó döntésének következményeit, mondta Hogan az EU mezőgazdasági minisztereinek május 14-i találkozója után. Közben, mint elmondta, a Bizottság felkérte a tagállamokat a szükséges adatok megadására, ezzel segítve az EU végrehajtó szervét, hogy „erőteljes választ” adhasson az EU Bíróságának döntésére, és elkészíthesse a jogalkotási választervezetet a következő Bizottság számára.
Az új növénynemesítő módszerek az elmúlt évtized folyamán jelentek meg innovatív megoldásként a mezőgazdaság bizonyos problémáira, és új növényfajták létrehozását teszik lehetővé a magvakban és növényi sejtekben lévő DNS módosítása útján. A környezetvédők „rejtett GMO-knak” nevezik ezeket, és azt állítják, hogy az agrár-élelmiszeripar titokban, a „hátsó ajtón” be akarja ezeket csempészni Európába.
Tavaly júliusban az Európai Bíróság kimondta, hogy mind a mutagenezis, mind a génszerkesztés módszerével létrehozott szervezetek (élőlények) – genetikailag módosított organizmusok (GMO-k), ezért a GMO-irányelv hatálya alá kell tartozniuk. A bíróság döntése a környezetvédők számára győzelem volt, az agrár-élelmiszeripar és a gazdálkodói szervezetek azonban az EU mezőgazdaságát fenyegető súlyos gazdasági következményekre hívták fel a figyelmet.
Tavaly márciusban Vytenis Andriukaitis egészségügyi biztos egy, az EURACTIV.com-nak adott interjúban arról beszélt, hogy az új növénynemesítő módszerekhez új uniós rendelkezésekre van szükség, amelyek a legújabb technológiai vívmányokat is figyelembe veszik. Andriukaitis elmondta: az Európai Bíróságot felkérték, hogy értelmezzen egy törvényt, az EU GMO-irányelvét, amelyet húsz évvel ezelőtt fogadtak el, és amely nem tükrözi az azóta ezen a területen elért technológiai haladást.
Az EURACTIV kérdésére Hogan azt válaszolta, hogy szakértői szinten már élénk párbeszéd folyik az EU tagállamaival. „Érdekes volt látni, hogy ma a miniszterek nagy többsége azt kereste, van-e bizottsági kezdeményezés arra, hogyan lehet az Európai Bíróság új döntéséből eredő jogi helyzetet kezelni” – mondta Hogan. – „Ez igen érzékeny téma mind a miniszterek, mind a társadalom számára. A különböző tagállamoknak eltérő a véleménye, és más-más módon közelítik meg a genetikailag módosított szervezetek (GMO-k) kérdéskörét. Emellett az erre vonatkozó uniós jogszabályok 1990 óta vannak érvényben, és csak 2001-ben lettek frissítve” – tette hozzá. – „Azonban arra számítottam, hogy a következő Bizottság új kezdeményezést fog életre hívni” – fejezte be.
Az egyik tapasztalt, távozó MEP, Paolo De Castro egyetértett ezzel a véleménnyel. „A következő Parlament hamarosan látni fogja, hogy az Európai Bíróság döntése után új törvényalkotásra van szükség ebben a témában” – mondta az EURACTIV-nak adott interjúban, majd hozzátette: a jelenleg érvényes EU jogszabályok homályosak a tagállamok számára, nem tisztázzák, mi a különbség a transzgenezis és a mutagenezis között, és a Bíróság döntése csak tovább rontotta a helyzetet, mivel a labda továbbra is a tagállamok térfelén maradt.
Hogan a Bizottság tudományos tanácsadó testületére (Scientific Advice Mechanism, SAM) is utalt, amely múlt novemberben az érvényben lévő GMO-irányelv felülvizsgálatát ajánlotta annak érdekében, hogy az „tükrözze a jelenlegi tudást és tudományos bizonyítékokat, különösen a génszerkesztés és a genetikai módosítás bevett módszerei területén”. A tanácsadó testület úgy gondolja, hogy „javítani kell az EU GMO-kra vonatkozó jogi szabályozásán, hogy világos, bizonyítékokon alapuló, végrehajtható és arányos legyen, és elég rugalmasan működjön ahhoz, hogy megbirkózzon a tudomány és a technológia jövőbeli fejlődésével ezen a területen”.
Hogan szerint ez a génszerkesztésre vonatkozó legújabb állásfoglalás jól beleillik a modern biotechnológia és a fenntartható mezőgazdaság szerepéről folyó vitákba.
[Szerkesztette Sarantis Michalopoulos és Frédéric Simon]